Diari Oficial de la Generalitat Valenciana


Sumari del DOGV 367, del 23-04-1986 (1986/806074)

ORDRE de 31 de març de 1986, de la Conselleria d'Economia i Hisenda, per la qual es dicten normes sobre tramitació d'expedients de modificació de crèdits per al pagament d'obligacions sense crèdit pressupostari, corresponents a exercicis tancats.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   367

Data del DOGV
:   23-04-1986

Secció del DOGV
:   ALTRES DISPOSICIONS

Número del document
:   1986/806074


Data del document
:   31-03-1986

Organisme emissor
:   Conselleria d'Economia i Hisenda

Tipus de document
:   Ordre

Ordre de 31 de març de 1986, de la Conselleria d'Economia i Hisenda, per la qual es dicten normes sobre tramitació d'expedients de modificació de crédits per al pagament d'obligacions sense crèdit pressupostari, corresponents a exercicis trancats.  
L'article 31 de la Llei d'Hisenda Pública de la Generalitat, de 13 de juny de 1984, estableix que, amb càrrec als crèdits pressupostaris, només es podran contraure obligacions derivades de despeses que s'efectuen durant l'any natural de l'exercici pressupostari.   
En aquesta mateixa línia, l'article 10 de la Llei 15/1985, de 30 de desembre, de Pressuposts de la Generalitat Valenciana per a l'exercici 1986, ordena que els crèdits de l'Estat de Despeses finançaran els programes de la Generalitat Valenciana per a 1986, reflectint la contracció d'obligacions i l'execució de pagaments, amb càrrec a aquests, el grau de compliment dels objectius assenyalats.   
No obstant això, l'article 31 de l'esmentada Llei d'Hisenda Pública de la Generalitat, preveu, com a excepció, que amb càrrec als crèdits del pressupost vigent puguen liquidar-s'hi i abonar-s'hi obligacions derivades d'exercicis tancats, que no poguessen ser conegudes en el transcurs de l'exercici, si bé serà preceptiva la tramitació d'expedient que done compte de les causes per les quals no va ser possible conéixer les obligacions de què es tracte durant l'exercici econòmic, i tampoc no es realitzà la reserva de crèdit necessària.   
Per això és obvia la ineludible obligació de tramitar l'expedient a què es refereix l'apartat 2, de l'esmentat article 31 de la Llei d'Hisenda Pública de la Generalitat, i aprovar-lo, com a condició prèvia a la proposta de tot pagament provinent d'exercicis anteriors, que no es corresponga amb obligacions prèviament reconegudes d'acord amb l'article 21 de l'esmentada Llei, o amb les incorporacions previstes en l'article 30.2 d'aquest Text legal.   
En atenció d'aquests motius, amb la necessitat de determinar el contingut de l'expedient de modificació de crèdits, que ha de proposar-se a aquesta Conselleria d'acord amb el que disposa l'article 31.2 de la susdita Llei d'Hisenda Pública de la Generalitat, així com les condicions d'aquest, i fent ús de les facultats que em confereix l'article 35 de la Llei 5/1983, de 30 de desembre, de Govern Valencià,   
ORDENE:   
Article primer  
Quan excepcionalment hi haja obligacions derivades d'exercicis anteriors sense la dotació pressupostària escaient, les diverses Conselleries incoaran l'expedient de modificació de crèdit a què es refereix l'article 31.2, de la Llei d'Hisenda Pública de la Generalitat Valenciana, al qual adjuntaran, preceptivament, els documents següents:   
1. Memòria, subscrita pel responsable del Servei que pertoque, demostrativa de les causes per les quals no fou possible de conèixer les obligacions durant el transcurs de l'exercici en què foren produïdes, ni tampoc ho va ser la preceptiva reserva de crèdit.   
2. Aprovació de l'anterior Memòria, així com proposta dels crèdits a minorar per al finançament de la modificació pressupostària que es proposa; tot això subscrit pel Director General a l'àmbit de la competència del qual siga adscrit el Servei originari de la despesa.   
3. Informe de la Intervenció Delegada, referit exclusivament, a la inexistència de crèdit per contraure l'obligació, i a la presa de raó de les minoracions de l'expedient de tramitació.   
4. Proposta al Conseller d'Economia i Hisenda de l'estudi de viabilitat de la modificació del pressupost, subscrita pel Conseller interessat.   
5. Tots els documents que es consideren adients amb la millor fonamentació de l'expedient.   
Article segon  
Les propostes de minoració de crèdits estaran, sempre, referides a les consignacions per a despeses corrents del mateix programa per al qual es proposa l'habilitació de crèdit.   
Article tercer  
Estudiada la viabilitat de la modificació proposada, el Conseller d'Economia i Hisenda, elevarà, degudament informat, l'expedient de modificació pressupostària al Consell, perquè siga aprovat.   
Article quart  
Per tal de comptabilitzar aquests expedients, hom habilitarà, en tots els programes, un article pressupostari per cada capítol, amb la denominació de «Crèdits reconeguts», el codi del qual estarà format per un primer dígit, que serà el corresponent al capítol, i tres dígits més, que, en tots altres casos, serà la xifra de 900.   
DISPOSICIÓ FINAL  
Aquesta Ordre entrarà en vigor l'endemà de la publicació en el Diari Oficial de la Generalitat Valenciana.   
DISPOSICIÓ TRANSITÒRIA  
Sense perjudici de la tramitació de l'expedient preceptiu, les obligacions incloses en aquesta Ordre, les propostes de pagament de les quals hagen estat ja enviades a aquesta Conselleria, podran ser satisfetes, transitòriament, amb càrrec a la Secció 50 de Tresoreria, donant compte prèviament al Consell per convalidar les ordinacions de despesa efectuades per les Conselleries corresponents.   
València, 31 de març de 1985.   
El Conseller d'Economia i Hisenda,  
ANTONI BIRLANGA I CASANOVA